User talk:Paul p house

ทริปเชียงใหม่-เชียงของ

เป็นการทดลองขี่มอเตอร์ไซด์เที่ยว หลังจากที่ไม่ได้ทำอย่างนี้มานาน ทริปนี้ผมเริ่มจากที่บ้านสารภีไปสู่จุดหมายอ.เชียงของจ.เชียงราย ระยะทางเท่าไหร่จะสรุปในตอนท้ายอีกครั้งหนึ่ง ผมเริ่มต้นออกจากบ้านเวลา ๑๖.๕๕ น.ของวันที่ ๒๕ พ.ค. ๒๕๕๔

เลขไมค์รถอยู่ที่ ๑๓๓๗๗.๙ เริ่มออกเดินทางก็แวะเติมน้ำมันแถวๆบ้าน ๘๐ บาท ก็ขี่ไปเรื่อยๆ ออกถนนสาย๑๑(ซุปเปอร์ไฮเวย์)

มุ่งไปยังสี่แยกศาลเด็ก แล้วเลี้ยวขวาเข้าถนนสาย๑๑๘ ผ่านอ.ดอยสะเก็ด แวะเติมน้ำมันที่ปั๊มบางจากอีก ๓๐ บาท จากนั้นก็ขี่ขึ้นเขาไปตามเส้นทางไปเรื่อยๆ ระหว่างทางนั้นผมหิวข้าวมากเพราะยังไม่มีอะไรตกถึงท้องตั้งแต่เช้า จนกระทั่งมาถึงบ้านแม่ขะจานเวลาประมาณ ๑๘.๕๐ น. เติมน้ำมันที่นี่อีก ๕๗ บาท แล้วก็ได้โอกาสทานข้าวเช้า(แต่ทานตอนเย็น)๑จาน

ออกเดินทางต่อจนมาถึงอ.แม่สรวย เติมน้ำมันอีก๔๐บาท เลยต่อมาจนมาถึงจ.เชียงรายประมาณเวลาสองทุ่ม จากนั้นผมเลี้ยวขวามาตามถนนสาย ๑๐๒๐ มุ่งหน้าไปยังอ.เวียงชัย(ไปอ.เทิงได้ด้วย) พอถึงมางแยกถนนสาย ๑๑๕๒ ทางซ้ายก็เลี้ยวซ้ายไปตามทาง ผ่านอ.เวียงชัย มุ่งหน้าไปยัง อ.พญาเม็งราย ระหว่างทางเติมน้ำมันอีก ๖๐ บาท จนกระทั่งมาถึงอ.พญาเม็งราย เป็นเวลา ๒๑.๑๐ น.แล้ว หาปั๊มเติมน้ำมันไม่ได้เพราะปิดหมดแล้ว จึงจำเป็นต้องค้างคืนที่นี่เพราะถ้าไปต่ออีก ๕๘ กิโลเมตรถึงจะถึงอ.เชียงของ ซึ่งน้ำมันอาจจะหมดได้ในระหว่างทางจึงไม่อยากเสี่ยง

ถามชาวบ้านถึงเรื่องที่พัก ก็ได้มาเจอกับบ้านแสนสุข เป็นที่พักแห่งหนึ่งที่นี่ ค่าห้องคืนละ ๒๕๐ บาทเป็นห้องพัดลม ถ้าเอาแอร์เพิ่มอีก ๑๐๐ บาท แต่ผมเลือกพัดลม เพราะอากาศไม่ร้อนมาก เข้าพัก ได้อาบน้ำเปลี่ยนเสื้อผ้า ลองออกมาสำรวจ

ในตัวอำเภอ ที่นี่มีสถานที่เที่ยวกลางคืนแค่ร้านเดียวป็นคาราโอเกะ ชื่อว่า พาราไดซ์คาราโอเกะ เลยเข้าไปลองใช้บริการ

ปรากฎว่าเราเป็นลูกค้าโต๊ะแรก จัดการสั่งกับข้าวมาสองอย่างและข้าวอีกหนึ่งจานเสร็จสรรพ ก็ออกตระเวณดูรอบๆเมือง

อำเภอนี้เงียบมากๆครับ สี่ทุ่มกว่าๆบ้านและร้านค้าเกือบทุกร้านปิดหมดแล้ว ระหว่างทางเจอร้านขายของชำเห็นขนม เลยคิดว่าซื้อขนมเข้าไปกินดูทีวีในห้องพักดีกว่า ก็เลยเข้าไปซื้อ ระหว่างที่กำลังซื้อนั้นก็มีผู้หญิง๒คนเข้ามาซื้อของเช่นกัน ดูแล้วน่าจะเป็นแม่และลูกสาว คุณแม่นั้นอายุราวๆ๕๐ปีเห็นจะได้ ลูกสาวน่าจะอยู่ราว ๒๒-๒๔ปี โดยที่เธอนี้เป็นผู้หญิงที่น่ารักมาก หุ่นก็ดี สูงน่าจะราวๆ ๑๖๘ ซม. แต่ไม่กล้าคุย ได้แต่มอง นับว่าเป็นโชคดีของวันนี้ที่ได้เห็นอะไรสวยๆงามๆบ้าง                 กลับห้องพัก คืนนี้นอนไม่ค่อยหลับเลย ปกติจะนอนดึกทุกวันเลยยังไม่ชิน พูดถึงห้องพักที่นี่ถือว่าใช้ได้เลย มีน้ำอุ่น จานดาวเทียมทีวี ห้องก็สะอาด เช้าตื่นมา๐๘.๕๕น. ก็จัดแจงอาบน้ำแปรงฟันเตรียมตัวเดินทางต่อ ก่อนไปแวะเติมน้ำมันอีก ๔๐ บาท เริ่มเดินทางไปตามถนนสาย๑๑๗๕ ก่อนจะถึงตัวอำเภอเชียงของ ได้แวะเที่ยววนอุทยานห้วยน้ำช้าง เป็นสถานที่คล้ายๆอ่างเก็บน้ำขนาดเล็ก แต่ก็ไม่มีอะไรน่าสนใจมากนัก จนมาถึงอ.เชียงของ ที่นี่กำลังเจริญ มีการสร้างสะพานไทย-ลาวแห่งใหม่ เมืองเริ่มขยายตัว มีบูติคโฮเท็ล๒แห่งและเก็สเฮาส์อีกมากมาย มีร้านสะดวกซื้อเปิด๒๔ชม. ๒ แห่งในตัวเมือง มีหน่วยราชการหลายแห่ง มีบาร์ฝรั่ง

ร้านคาราโอเกะ ผับ ธนาคาร เชียงของเป็นเมืองที่ตั้งอยู่ริมฝั่งแม่น้ำโขง และมีจุดผ่านแดนจึงมีชาวต่างชาติมาออกประเทศเพื่อขอวีซ่ากลับเข้ามาเมืองไทยใหม่พอสมควร ผมมาถึงเวลา ๑๑.๑๐ น. จึงหาร้านอาหารเพื่อทานกลางวัน ผมเลือกห้องอาหาร

”ฝ้ายเงิน”ซึ่งตั้งอยู่ในบูติคโฮเต็ลที่ชื่อว่า เชียงของริเวอร์ไซด์โฮเต็ล ผมนัดน้องสาวคนหนึ่งไว้ด้วย เธอชื่อว่าน้องแอนมาทานข้าวด้วยกัน หลังจากผมก็หาห้องพักเพื่อหลบร้อน เพราะว่าวันนี้(๒๖ พ.ค. ๒๕๕๔)ที่นี่ร้อนมากๆ และพักผ่อนนอนหลับเพื่อเก็บแรงไว้สำหรับสำรวจเมืองเชียงของในคืนนี้ ตื่นมาอีกทีตอนเกือบหกโมงเย็นหลังจากจัดการธุระส่วนตัวก็เริ่มออกสำรวจเมืองโดยมีน้องแอนเป็นไกด์พาแนะนำสถานที่ต่างๆเริ่มจาก ไปเติมน้ำมัน(อีกแล้ว) ๘๐ บาท จากนั้นขี่รถเลาะตามริมแม่น้ำ ชมจนทั่วก็มาทานข้าวเย็นที่ร้านครัวยะลา เป็นร้านอาหารตามสั่ง แล้วไปนั่งดื่ม(น้ำเปล่า)ต่อที่ร้านบ้านเคียงตะวัน ฟังเพลงไทยสไตล์อคูสติค จนกระทั่งสามทุ่มครึ่งก็มาต่อที่ร้าน 999 bar เพื่อเล่นพูล บรรยากาศแต่ละร้านนั้นไม่ค่อยมีลูกค้าเท่าไหร่ ออกจะเงียบๆจนห้าทุ่มกว่าๆ ก็ส่งน้องแอนกลับบ้าน ผมก็กลับห้อง ระหว่างอยู่ที่ห้องนั้นคิดว่าจะนอนแล้ว แต่น้องแอนโทรเข้ามาบอกว่าโซนที่อยู่ด้านนอกเมืองออกไปนิด มีหลายร้านและคนเยอะพอสมควร ผมจึงตัดสินใจ ไหนๆก็มาแล้วลองออกไปดูสักหน่อย ก็มาพบร้าน วัวหัน คันทรี่ โฟล์ค

มีดนตรีเล่นสด ผมจึงเข้าไปนั้งอยู่คนเดียว ฟังเพลงไปเรื่อยๆ ตามสไตล์ของผมเห็นคนเล่นกีต้าร์แล้วก็อดไม่ได้จึงขอขึ้นไปแจม เลยจัดไป๒เพลง พอลงก็เริ่มมีคนเข้ามาคุย ได้รู้จักกับเจ้าของร้าน ซึ่งก็เป็นนักดนตรีนั่นเอง ได้รู้จักคนในร้านอีกห้าหกคน เป็นนักดนตรีบ้าง ลูกค้าที่มาเที่ยวบ้าง นั่งคุยกันยาว กลับเข้าห้องพักอีกทีก็ราวๆตีสาม

เช้าตื่นมา๑๐.๓๐ น. จัดแจงเตรียมตัวกลับเชียงใหม่เริ่มออกเดินทาง ๑๑.๐๐ น. เลขไมค์อยู่ที่๑๓๗๔๒.๐ระหว่างทางกลับพบเหตุการณ์บนถนนหลายเรื่องราว พบงูเขียวเลื้อยข้ามถนนแต่ไม่ทันเลยโดนรถบรรทุกทับ น่าสงสารมันค่อยๆตาย มาถึงทางแยกกิ่งอำเภอดอยหลวงยางรถแตก ต้องเปลี่ยนยางเส้นใหม่ พบวัดแห่งหนึ่งซึ่งพระอุโบสถสร้างโดยมีข้อความโฆษณาปรากฎอยู่บนหลังคาอย่างชัดเจน ผมไม่รู้ว่ามันเหมาะสมหรือไม่ พบต้นชมภูหักโค่น เจอตำรวจตรวจใบขับขี่ ขากลับแวะเติมน้ำมันดังนี้ ที่อ.พญาเม็งราย ๗๐ บาท, ที่เชียงราย ๔๕ บาท, ที่อ.แม่สรวย ๘๐ บาทและที่สุดท้ายที่อ.ดอยสะเก็ด ๗๐ บาท มาถึงบ้านโดยปลอดภัยเวลา ๑๖.๔๕ น. ที่เลขไมค์ ๑๔๐๔๙.๘                     สรุปเดินทางทั้งหมดเป็นระยะทาง ๖๗๑.๙๐ กม. ค่าน้ำมัน ๖๕๒ บาท ระยะเวลาในการท่องเที่ยว ๒ วัน๒ คืน สามารถดูรูปประกอบได้ใน อัลบั้ม ทริป เชียงใหม่-เชียงของ และมีคลิปวีดีโอ ๒ คลิปคือ บรรยากาศ โรงแรมเชียงของริเวอร์ไซด์ และ งูเขียงโดนรถทับ